רצח צ'ארלי קירק

רצח צ'ארלי קירק אירע ב-10 בספטמבר 2025, כאשר הפעיל הפוליטי השמרני האמריקאי צ'ארלי קירק נורה בצווארו בעודו עונה לשאלות מהקהל בכנס באוניברסיטת יוטה ואלי, אורם. הוא פונה לבית החולים, שם מת מפצעיו.

הירי בוצע ממרחק של כ-137 מטרים. החשוד בהתנקשות, טיילר ג'יימס רובינסון, בן 22 ממדינת יוטה, התוודה על ביצוע המעשה בפני אביו, אשר פנה לרשויות להסגרתו, לאחר שניהלו אחריו מצוד במשך כ-36 שעות.

 ההתנקשות 
ממוזער|המתנקש נמלט מהגג לאחר הרצח
ממוזער|זירת ההתנקשות מהאוויר: צ'ארלי קירק היה באוהל הלבן שבאמפיתיאטרון המכוסה בדשא (שמאל); המתנקש ככל הנראה ירה מגג הבניין האפור (ימין למעלה)
ב-10 בספטמבר 2025 נורה הפעיל הפוליטי הימני, הסופר ואיש התקשורת האמריקאי צ'ארלי קירק למוות באירוע דיבייט ציבורי באוניברסיטת יוטה ואלי באורם, יוטה. ההתנקשות אירעה במפגש הראשון בסבב אירועי דיבייט בהובלת קירק שתוכננו להיערך ברחבי 14 ערים בארצות הברית, תחת הכותרת "הקאמבק האמריקאי". בשל מעמדו של קירק והיותו דמות שנויה במחלוקת, הוא לווה באבטחה צמודה, שכללה מאבטחים פרטיים וכוחות משטרה. באירוע באוניברסיטה נכחו גם בני משפחתו, ובהם אשתו אריקה ושני ילדיו.

המתנקש הגיע לקמפוס בשעה 11:52 (שעון מקומי). הוא התמקם על גג בניין במרחק של כ-137 מטרים מהאוהל שבו שהה קירק וענה לשאלות מהקהל. בסביבות השעה 12:10, בעוד קירק עונה על שאלה בנושא מספרם של אירועי ירי המוני בארצות הברית, ירה לעברו המתנקש קליע בודד, שפגע בצווארו ופצע אותו אנושות. קירק פונה לבית החולים האזורי טימפאנוגוס.

ההתנקשות עוררה פאניקה בקרב הקהל באירוע. קטעי וידאו הופצו ברשתות החברתיות במהירות, והאוניברסיטה סגרה את הקמפוס וביטלה את השיעורים. בשעה 14:40 הודיע נשיא ארצות הברית, דונלד טראמפ, בחשבון ה"Truth Social" שלו, על מותו של קירק בבית החולים.

 המרדף אחר המתנקש 
ממוזער|צילום של טיילר ג'יימס רובינסון ממצלמת אבטחה של סניף "Dairy Queen" זמן קצר לאחר ההתנקשות
המתנקש צולם במצלמות אבטחה נמלט מהגג מיד לאחר הירי, תוך שהוא משאיר מאחוריו טביעת כף יד וממצאי DNA נוספים. הוא נמלט ליער סמוך, בו הסתיר את הרובה שבו השתמש, ומשם המשיך לשכונה סמוכה. הנשק, רובה בריחי של "מאוזר", אותר מאוחר יותר על ידי הרשויות. תחילה נעצרו שני חשודים, אך הם שוחררו עוד באותו היום.

בהמשך הוכרז מצוד אחר חשוד שלישי, במסגרתו הציע ה-FBI פרס של עד 100 אלף דולר עבור מידע שיוביל למעצר היורה ושותפיו, אם יש כאלה. המיליארדר ביל אקמן הוסיף עליו פרס של מיליון דולר נוספים. החשוד, טיילר רובינסון, בן 22 מיוטה, התוודה במעשה בפני אביו ב-12 בספטמבר. אביו פנה לרשויות להסגרתו, ושמר עליו עד להגעתן. באותו היום הודיע הנשיא טראמפ בריאיון לפוקס ניוז כי רובינסון נתפס.

 החשוד 
החשוד הוא טיילר ג'יימס רובינסון, צעיר בן 22 ללא עבר פלילי קודם. מבחינת רקע פוליטי ומשפחתי, שני הוריו רשומים כרפובליקנים, אך רובינסון עצמו אינו משויך לאף מפלגה ומעולם לא הצביע בבחירות. אביו שירת כשוטר ותיק ואמו, אמבר רובינסון, מועסקת בחברה המסייעת לאנשים עם מוגבלויות. בתיעודים מהילדות, נראה רובינסון מצולם לצד רובים בתמונות משפחתיות.

במישור האישי, רובינסון ניהל מערכת יחסים רומנטית עם טרנסג'נדרית שהייתה בתהליך של התאמה מגדרית מגבר לאישה. על פי עדותה של אמו, במהלך השנה שלפני הרצח חל שינוי בהתנהגותו, והוא החל להשמיע דעות פוליטיות רבות יותר, בדגש על תמיכה בזכויות להט"ב. בפתק שהשאיר רובינסון לבת זוגו טרם היציאה לביצוע המעשה, כתב כי נמאס לו מהשנאה של קירק, וציין כי קיימת שנאה "שאי אפשר להתפשר עליה".

 המשפט 
ממוזער|הופעתו הפומבית הראשונה של טיילר רובינסון בבית המשפט בפרובו
טיילר ג'יימס רובינסון עומד כיום בפני הליך משפטי פלילי חמור בגין רצח בנסיבות מחמירות. ההליך החל בספטמבר 2025, בבית המשפט המחוזי הרביעי בעיר פרובו, שבמדינת יוטה, לאחר שרובינסון הסגיר את עצמו למשטרה בעקבות שיחה עם אביו. נגד רובינסון הוגש כתב אישום הכולל שבעה סעיפים, בהם רצח, שימוש בנשק חם ושיבוש הליכי משפט, כאשר התביעה הצהירה על כוונתה לדרוש עונש מוות. מצידו של רובינסון, המאבק המשפטי התמקד בניסיונות לפסול את צוות התביעה. סנגוריו של רובינסון טענו לניגוד עניינים מכיוון שבתו של אחד התובעים נכחה בזירת האירוע, אולם ב-24 בפברואר 2026 דחה השופט טוני גראף טענה זו.

רובינסון מוחזק במעצר ללא אפשרות לשחרור בערבות בכלא מחוז יוטה. השלב הבא והמשמעותי בהליך הוא השימוע המוקדם, ובו יוצגו הראיות הראשוניות כדי לקבוע האם קיים בסיס מספיק להעמדתו לדין.

 תגובות 
 אירועי זיכרון 
ממוזער|אנדרטת צ'רלי קירק, מטה Turning Point USA, פיניקס אריזונה
לאחר הרצח, פוליטיקאים בכירים בארצות הברית ביצעו שורה של פעולות לזכרו. יושב ראש בית הנבחרים, מייק ג'ונסון, עצר את פעילות הבית כדי לכבד את זכרו בדקת דומייה ותפילה לשלומו. במקביל, נשיא ארצות הברית, דונלד טראמפ, הורה להוריד את כל הדגלים לחצי התורן, וסגן הנשיא, ג'יי. די. ואנס, ליווה את ארונו של קירק למטוסו, אייר פורס 2, שהעביר את גופתו מיוטה, שם נרצח, לאריזונה בה התגורר.

ב-21 בספטמבר הגיעו מאות אלפים לחלוק כבוד אחרון לקירק באצטדיון סטייט פארם שבגלנדייל, אריזונה בנוכחות אלמנתו, אריקה קירק, נשיא ארצות הברית דונלד טראמפ, סגן נשיא ארצות הברית ג'יי. די. ואנס ואישי ממשל נוספים.

 בתרבות הפופולרית 
ביום ההתנקשות, אתר האינטרנט האמריקאי Jezebel הסיר מאמר סאטירי שפורסם יומיים קודם לכן תחת הכותרת "שילמנו למכשפות ב-Etsy כדי לקלל את צ'ארלי קירק". המאמר התייחס לרטוריקה של קירק ולאנשים ש"מוכרים" כשפים ב-Etsy, והוא עודכן בכותרת ובטקסט חדשים כדי להדגיש שמדובר ביצירה הומוריסטית ללא כוונה לפגוע באיש. בליל ההתנקשות בקירק, ערוץ קומדי סנטרל ביטל את כל השידורים החוזרים המתוכננים של הפרק "Got a Nut" בסדרה "סאות' פארק", שבו הדמות אריק קרטמן מגלמת גרסה פרודית של קירק. צעד זה הגיע בעקבות קמפיין מקוון שקרא לבטל את התוכנית בשל הייצוג הסאטירי של קירק זמן קצר לפני מותו, אף על פי שקירק עצמו כינה את הפרודיה עליו ב"סאות' פארק" "קורעת מצחוק". מספר קבוצות מליגת ה-NFL וה-MLB חלקו כבוד לקירק במשחקיהן לאחר מותו, אם כי קבוצות בשתי הליגות ספגו ביקורת מצד אוהדים: הן על כך שחלקו לו כבוד, והן על כך שלא עשו זאת.

ב-12 וב-13 בספטמבר, זמר הקאנטרי מורגן וולן הקדיש את שירו "I'm a Little Crazy" לאלמנתו אריקה, במהלך הופעות באדמונטון. ב-14 בספטמבר, סולן להקת "קולדפליי", כריס מרטין, הזכיר את משפחתו של קירק במהלך הקטע בסיבוב ההופעות העולמי "Music of the Spheres", שבו הוא מבקש מהקהל לשלוח אהבה לעולם, והוסיף: "אתם יכולים לשלוח אותה לאנשים שאתם לא מסכימים איתם, אבל שלחו להם אהבה בכל זאת". באותו יום, צמד הראפ האנגלי Bob Vylan לעג למותו של קירק בהופעה באמסטרדם, כשסולן הלהקה בובי וילן אמר: "כינויי הגוף היו was/were. כי אם תדבר שטויות, תקבל מכה. תנוח בשתן, צ'ארלי קירק, חתיכת חרא". בעקבות זאת, הופעה של ההרכב בטילבורג בוטלה על ידי המועדון. ב-16 בספטמבר, השיר "We Are Charlie Kirk", שנוצר ככל הנראה באמצעות בינה מלאכותית, שוחרר בשירותי הזרמת המוזיקה ויוחס ליוצר Spalexma.

 השלכות הרצח 
כשבוע לאחר הרצח נשיא ארצות הברית, דונלד טראמפ, הגדיר את תנועת השמאל הרדיקלי "אנטיפה" כארגון טרור. לא ברור מה המשמעות המשפטית של ההכרזה הזו. מבקריו של טראמפ טוענים כי הוא משתמש ברצח של קירק כתירוץ כדי לדכא יריבים פוליטיים.

 מידע כוזב ותיאוריות קונספירציה 
היעדר מידע ראשוני עורר גל של השערות בנוגע לרצח. מידע כוזב אודות רובינסון הופץ באופן נרחב ברשתות החברתיות על ידי הימין והשמאל הפוליטי כאחד, כולל תמונה מזויפת שלו לובש חולצה התומכת בטראמפ וטענות שקריות לפיהן היה רפובליקני רשום, תרם לקמפיין של טראמפ או היה חבר בארגון הסוציאליסטים הדמוקרטיים של אמריקה. סין, איראן ורוסיה הפיצו דיסאינפורמציה באמצעות בוטים ברשתות החברתיות כדי ללבות מחלוקות ולקדם את יעדי מדיניות החוץ שלהן. גם כלי בינה מלאכותית דוגמת Grok ו-Perplexity הפיצו מידע מוטעה.

שעות ספורות לאחר הירי, כלי תקשורת ופרשנים שמרנים החלו להעלות השערות שהיורה היה טרנסג'נדר, כיוון שקירק נורה בעת שהשיב על שאלה בנושא רוצחי המונים טרנסג'נדרים. עיתון הניו יורק טיימס ציין כי מדובר בצירוף מקרים עגום שהזין קונספירציות והשערות ברשת, והאנטר קוזאק, שהפנה את השאלה לקירק, אמר מאוחר יותר כי לא היה יכול לשאול שאלה גרועה יותר. קירק עצמו היה תומך נלהב בטענה חסרת הבסיס לפיה רוצחי המונים נוטים להיות טרנסג'נדרים באופן לא פרופורציונלי.

תיאוריות קונספירציה רבות בנוגע להתנקשות פורסמו ברשת. היועץ הפוליטי רוג'ר סטון טען כי התקיפה נראית כמו חיסול מקצועי של מדינה, גורמים סוררים בממשל או ארגון טרור. תיאוריה אחת, שהופצה על ידי כלי התקשורת הרוסי הממשלתי RT, התמקדה באנשים שעמדו ליד קירק ונטען כי ביצעו מחוות חריגות לפני שנרצח. מספר בכירים רוסים, בהם הנשיא לשעבר דמיטרי מדבדב והשליח המיוחד של הקרמלין קיריל דמיטרייב, העלו השערות ברשתות החברתיות לגבי קשר בין הרצח לבין תמיכת ארצות הברית באוקראינה, זאת משום שקירק מתח ביקורת על הסיוע הכלכלי והפוליטי של המערב לאוקראינה.

בעקבות פרסום הודעות טקסט לכאורה בין רובינסון לבת זוגו בכתב האישום מ-16 בספטמבר, הביעו משקיפים משני עברי המתרס הפוליטי ספקות כבדים לגבי אמינותן. מומחים לתיאוריות קונספירציה, כמו ג'וזף אוסינסקי, ערערו על טענות אלו, ומומחה למשפט פלילי הצהיר כי אין בהודעות דבר שהופך את האפשרות שנכתבו על ידי רשויות אכיפת החוק לסבירה.

 הצהרותיה של קנדס אוונס 
הפרשנית הפוליטית קנדס אוונס, שהייתה חברה ומועסקת של קירק, הפיצה תיאוריות קונספירציה שונות סביב נסיבות ההתנקשות. אוונס שיתפה תיאוריות המצביעות על מעורבות אפשרית של קבוצות שונות, כולל צוות האבטחה של קירק וממשלות צרפת, ישראל או מצרים. אלמנתו של קירק, אריקה, הגיבה לטענותיה של אוונס בראיון קצר שבו קראה לה להפסיק. בדצמבר 2025 נפגשו השתיים לשיחה שאריקה הגדירה כפרודוקטיבית מאוד.

בינואר 2026 העלתה אוונס טענה יוצאת דופן לפיה קירק האמין שהוא נוסע בזמן שנשלח מהעתיד, וכי הוא היה "מסומן" ומלווה בסוכנים מאז ילדותו. היא טענה כי קירק ידע מראש שימות צעיר, וכי גורמים עלומים רצו לחסלו כדי "לשנות את העתיד". אוונס פרסמה הקלטה משיחת "זום" פנימית של הארגון, שנערכה ימים ספורים לאחר הרצח. בהקלטה נשמעת אריקה קירק בטון "מרומם" יחסית, כשהיא מדברת על הצלחת המכירות של מרצ'נדייז ומכנה את טקס הזיכרון "אירוע המאה". אוונס הגדירה את הטון כ"מטריד" ו"קר".

 מידע כוזב בנושא "אידאולוגיה טרנסג'נדרית" 
דיווחים ראשוניים, בעיקר בוול סטריט ג'ורנל, טענו בטעות כי על הקליעים נמצאו כיתובים הקשורים ל"אידאולוגיה טרנסג'נדרית", תוך הסתמכות על מה שנטען כחוזר פנימי של ה-ATF. עיתונאים טרנסים קראו לזהירות וציינו כי המונח משמש חוגי ימין כדי להציג זהות טרנסג'נדרית כבחירה פוליטית. הניו יורק טיימס דיווח כי גורם בכיר באכיפת החוק מסר שהחוזר לא אומת ואינו תואם ראיות אחרות. למרות זאת, דמויות שמרניות בולטות ניצלו את הדיווח כדי לקרוא לצעדים נגד הקהילה הטרנסית. כאשר פורסם כי ההודעות לא הכילו רמזים כאלו, דרש הארגון Human Rights Campaign התנצלות על הדיווח הרשלני שעורר גלי איומים וטרור נגד הקהילה. הוול סטריט ג'ורנל עדכן את הידיעה עם הערת עורך אך לא פרסם התנצלות רשמית.

תיאוריות נוספות הופצו לאחר שדווח כי לחשוד בירי הייתה בת זוג טרנסג'נדרית, מה שהוביל להשערות שהמניע קשור לדעותיו של קירק בנושא. תיאוריות אלו התחזקו בשל העובדה שהרצח אירע שבועיים בלבד לאחר פיגוע ירי שביצע אדם טרנסג'נדר בכנסייה קתולית במיניאפוליס.

 קבוצת ה-Groyper 
משתמשים ברשת העלו השערה כי אחד הכיתובים על הקליעים עשוי להתייחס לתרבות הימין הקיצוני "Groyper", בין היתר בשל העמדה העוינת של הקבוצה כלפי קירק בעבר. אתר Axios תיאר את ההשערות הללו כחסרות בסיס, ומנהיג הקבוצה ניק פואנטס דחה אותן וטען כי מנסים להפליל את חסידיו.

 מעורבות של ישראל 
בימים שלאחר הרצח צצו תיאוריות קונספירציה על מעורבות ישראלית. מקורות רבים, כולל כלי תקשורת בישראל, קבעו כי תיאוריות אלו שורשן באנטישמיות. פרשנים מסוימים ניסו לקשור את האירוע למוסד ולדבריו של קירק על תיקי אפשטיין. טאקר קרלסון הואשם על ידי ארגונים פרו-ישראליים בהערות אנטישמיות בטקס הלוויה של קירק, לאחר שהשווה את הרצח למותו של ישו, שנרצח לדבריו על ידי אנשים חזקים בגלל שאמר את האמת. ראש ממשלת ישראל בנימין נתניהו דחה את התיאוריות וכינה אותן "מטורפות". באוקטובר 2026 חשפה קנדס אוונס הודעות וואטסאפ בהן טען קירק כי אין לו ברירה אלא לנטוש את המטרה הפרו-ישראלית, לאחר שאיבד תרומה גדולה עקב סירובו לגנות את טאקר קרלסון, טענות שאושרו מאוחר יותר על ידי דובר הארגון Turning Point USA.

 ראו גם 
 צ'ארלי קירק
 מקרי אלימות פוליטית בארצות הברית

 קישורים חיצוניים 



  כתב האישום המלא נגד החשוד ברצח, טיילר רובינסון, באתר הוושינגטון פוסט 


 הערות שוליים 

קטגוריה:צ'ארלי קירק
קטגוריה:2025 בארצות הברית
קטגוריה:אוניברסיטת יוטה ואלי
קטגוריה:אורם
קטגוריה:רציחות פוליטיות בארצות הברית
קטגוריה:אלימות פוליטית בארצות הברית בשנות ה-2020